Imajući u vidu da smo pozvali sve one koji imaju nešto da kažu o intervjuu koji su dali Aleksandar Nećak i Nenad Fogel 27. Januara na Dan sećanja na žrtve Holokausta, uz dozvolu Juska Baruhovića objavljujemo njegov majl:

*Na ovaj dan (Dan pomena na Holokaust) mislim da nije trebalo spominjati "ni jednom rečenicom" sukob u okviru Jevrejske zajednice. Verujem da sukob mora da se reši u okviru Jevrejske zajednice "oči u oči i licem u lice" bez tužbi  traženja intervencije sudstva.*

*Pozdrav J. Baruhović*

Ipak, moramo da damo dodatno objašnjenje da se ne stvori pogrešna slika o nekakvoj zloupotrebi Dana sećanja na žrtve Holokausta.

Reporterka Studia B postavila je Nenadu Fogelu konkretno pitanje: Kako je antisemitizam danas tretiran u svetu. Moram mo da naglasimo da nije bilo nacističkog antisemitizma i okretanja glave celog sveta na progone Jevreja u Nemačkoj, nikada se ne bi ni desio Holokaust. Zato je bilo potrebno, baš na ovaj dan, da se ukaže na crtanje mete za odstrel polovine članova jevrejske zajednice i to od strane rabina, službenika Saveza.

U vezi verovanja g. Baruhovića da se sukob mora rešiti u okviru zajednice „bez  tužbi  traženja intervencije sudstva”, da ne bi bilo nedoumica podsećamo da je prva tužba podneta od strane Roberta Sabadoša i Saveza protiv četiri jevrejske opštine (Beograd, Zemun, Priština I Kikinda). Druga tužba je podneta protiv Igora Ginzberga, Avrama Izraela i Nenada Fogela, takođe od pomenutog „dvojca“. Treća je podneta protiv Nenada Fogela i Jevrejske opštine Zemun zbog „povrede ugleda i časti Isaka Asiela, Roberta Sabadoša, Sandre Papo Fišer, Saveza i JO Sombora“. Neće mi niko zameriti ako sam neku od tužbi izostavio, ali niko od tuženih nije pokretao tužbe protiv bilo koga zbog „bagatelnih stvari“, kakva je bila obaveza u Jevrejskoj opštini Zemun u vreme Austrougarske vlasti. Istini za volju, Jevrejska opština Zemun podnela je dve tužbe, prvu zbog zaštite autorskih prava fotografija i tekstova objavljenih na ovom sajtu, a koji su bez dozvole objavljivani u Jevrejskom pregledu tokom nekoliko godina. Druga tužba podneta je za isplatu sredstava koje država Srbija uplaćuje za rad jevrejskih opština, a Savez ih ne dostavlja Jevrejskoj opštini Zemun. Na kraju samo da zaključimo: Jevrejska opština Zemun je pre podnošenja tužbi tražila dogovor sa Savezom. Oni koji već više od dve i po godine nelegalno rukovode Savezom, ali su još uvek upisani u registar Ministarstva pravde, naše molbe za sporazum su odbili.